الصفحه دى يتيمه, حاول تضيفلها لينك فى صفحات تانيه متعلقه بيها. التعدى على اثار مصر سنة 2011 هى عمليات نهب و تدمير و سرقه حصلت فى نواحى مصر ضمن احداث ثورة مصر سنة 2011. فى يناير 2011 قامت مظاهرات فى مصر ضد حكم الرئيس حسنى مبارك انتهت بزوال حكمه فى 11 فبراير 2011. الأحداث دى اتخللتها حوادث اجراميه مؤسفه مش بتعبر بس عن الاجرام لكن كمان عن الجهل و اللا مبالاه بتاريخ مصر وقيمة اثارها. من الاعتداءات دى كان الاعتداء على اثار مصر الفرعونيه و الاسلاميه و تدميرها و سرقتها. من 25 يناير 2011 احتشد مصريين بأعداد ضخمه فى ميدان التحرير للمطالبه بسقوط نظام حسنى مبارك ، و إكمن المتحف المصرى فى ميدان التحرير بقى موقفه خطير و معرض للحرق او النهب. المتحف المصرى جواه تاريخ مصر و كنوزها و موميوات أعظم ملوكها و كنوز توت عنخ امون و غيرها. كل المهتمين بأثار مصر و تاريخها حطوا ايديهم على قلوبهم من التفكير فى الكارثه اللى ممكن تحصل خاصة مع انتشار الجهالات و انعدام الوعى الأثرى و التاريخى بين كتير من مصريين بدايات القرن الواحد و عشرين. و فعلاً اتعرض المتحف لعمليات اعتداء ، ففى صبحية 29 يناير 2011 اكتشف زاهى حواس وزير الدوله لشئون الاثار وقتها عن طريق كاميرات المتحف ان فيه تحف اثريه متبعتره هنا و هناك على ارضية المتحف و اكتشف ان فيه تحف اتكسرت.